## Carlos Mazón: “Destinem 29 milions d’euros en ajudes per a impulsar el relleu generacional del sector agrari”

*** Qualifica estes ajudes “d’històriques” i destaca que preveuen fins a 80.000 euros per a jóvens d’entre 18 i 40 anys que s’incorporen a l’activitat agrària, i de fins a 70.000 euros per a nous agricultors d’entre 41 i 56 anys
* Reclama una nova PAC perquè l’agricultura valenciana “continue sent estratègica i viable” i denuncia que el sector primari mediterrani “és el que menys ajudes públiques rep a pesar de ser el més rendible”
* Recorda la reducció del 60 % en l’ITP per a terres agrícoles posada en marxa pel Consell i subratlla que la Generalitat ha destinat més de 96 milions d’euros per a recuperar el sector primari valencià afectat per les riuades**

**València.**

El president de la Generalitat, Carlos Mazón, ha destacat la dotació de 29 milions d’euros en ajudes per a impulsar el relleu generacional en el sector agrari com “la major inversió per a assegurar el futur del sector rural de la Comunitat Valenciana”.

Així ho ha assenyalat durant la presentació d’esta orde de subvencions que preveu ajudes de fins a 80.000 euros per a jóvens d’entre 18 i 40 anys que inicien activitat agrària i de fins a 70.000 euros per a nous agricultors d’entre 41 i 56 anys amb la finalitat de facilitar la incorporació professional al sector agrari d’aquelles persones que vullguen mamprendre un projecte de vida en el medi rural i desenrotllar la seua labor professional vinculant-la a l’explotació agrària.

En un acte que ha comptat amb la participació de jóvens agricultors i ramaders, i amb la presència de representants d’organitzacions agràries i agroalimentàries, entre altres, el cap del Consell ha ratificat el compromís de l’executiu autonòmic per a continuar defenent i reivindicant els interessos del sector primari de la nostra terra, al qual ha descrit com “la identitat dels valencians i herois del camp”.

Al respecte, ha al·ludit a l’aprovació dels pressupostos de la Generalitat de 2025 amb partides concretes per al sector que donen resposta a les seues necessitats, a iniciatives com la reducció del 60 % en l’impost de transmissions patrimonials (ITP) per a terres agrícoles o a l’eliminació de l’impost de successions, així com a la gestió d’ajudes procedents d’Europa a través del fons FEADER per a atallar l’envelliment i la falta de relleu generacional.

En concret, les ajudes es formulen en una prima única que es concedix a les persones que s’establisquen per primera vegada com a titulars d’una explotació agrària. En el cas de persones amb edats compreses entre els 18 i els 40 anys, l’ajuda partix d’una quantia bàsica de 30.000 euros, i poden arribar als 80.000 euros si concorren factors com la ubicació en zones especialment despoblades, el tipus de producció o el compromís amb pràctiques sostenibles.

Per a aquells de 41 i 56 anys que s’incorporen com a nous agricultors, les ajudes partixen de 20.000 euros i poden arribar fins als 70.000 euros, atenent criteris tècnics, socials o econòmics relacionats amb les pràctiques agràries.

Entre les condicions per a incrementar la quantia bàsica de les ajudes es troben 10.000 euros si el pla empresarial inclou la creació de més de 2 unitats de treball i 10.000 euros més en el cas d’explotacions mixtes agrícoles i ramaderes.

També es preveu una prima addicional de 10.000 euros si almenys el 50 % de les unitats de treball estan situades en zones amb limitacions naturals, específiques (com l’Horta de València) o protegides de la Xarxa Natura, 10.000 extra si l’explotació disposa d’instal·lacions per al condicionament o transformació de la producció i un increment d’altres 10.000 si el pla empresarial implica la recuperació de terres abandonades.

A més, si les sol·licituds inclouen actuacions relacionades amb la millora de la competitivitat de les explotacions, foment d’I+D+i i transferència de coneixement, es concediran 10.000 euros addicionals. I finalment uns 10.000 euros addicionals si s’incorporen a una entitat associativa.

Estes subvencions formen part del Pla estratègic de la política agrària comuna (PAC) d’Espanya 2023-2027.

**Aposta per una agricultura valenciana estratègica i viable**

El president s’ha referit als reptes a què s’enfronta el sector primari valencià, entre els quals ha destacat una política agrària comuna europea “que no sempre ha sigut sensible a les característiques mediterrànies, a la competència deslleial de tercers països i al canvi dels hàbits de consum”.

Per això, ha ratificat el compromís del Consell per a reclamar una nova PAC 2028-2031 “que arreplegue les mesures urgents i necessàries perquè l’agricultura valenciana continue sent estratègica i viable”.

Mazón ha assegurat que el sector primari mediterrani continua sent el més rendible d’Europa “a pesar de ser el que menys ajudes públiques rep” amb un 18 % “davant de més del 30 % que té l’agricultura i la ramaderia continental centreeuropea”.

El president ha apostat, així mateix, per reforçar els controls fronterers per a protegir el nostre sector primari de la competència deslleial i competir en igualtat de condicions, al mateix temps que ha advocat per “revisar per complet l’acord amb Mercosur”.

A més, ha qualificat el sector agroalimentari com a “motor principal de la balança comercial exterior de la Comunitat Valenciana”, a pesar de la conjuntura de 2024.

**96 milions d’euros per a recuperar el sector primari després de les riuades**

En el transcurs de l’acte, el cap del Consell ha traslladat el seu agraïment a l’equip de la Conselleria d’Agricultura, Aigua, Ramaderia i Pesca per la gran faena realitzada en la recuperació dels danys causats per les riuades d’octubre.

En este sentit, ha ressaltat la inversió superior a 96 milions d’euros de la Generalitat per a este fi, entre els quals destaquen més de 34 milions d’euros en ajudes directes per a les comunitats de regants, explotacions ramaderes, indústries i cooperatives agroalimentàries afectades, per exemple, que se sumen als 62,2 milions d’euros en contractes per a la reparació de l’embassament de Buseo, camins rurals i vies urbanes, entre altres iniciatives.

Igualment, ha expressat el seu reconeixement a tots els jóvens agricultors “per arreplegar un llegat històric i fer moderna una labor ancestral que és senya d’identitat dels valencians”.

Fecha: 07/07/2025